Nda nǝ kunɗwal,
sǝ yi karǝ nǝ kuni Hanuka,
yì Lamsan ace ɗenyi nǝ baku mǝnana à tàr Ndàmǝgule nǝi ace Ɓakuli,
aɓa Urǝshalima ka.
Ɓe pwari ka,
Yesu gya kǝ kutio aɓa ɓe bui mala Ndàmǝgule mala Ɓakuli,
mǝnana à tunǝki ama Tara mala Solomon ngga.
Aɓwana-mǝgule mala amǝ Yahudi yi rambǝa abani,
sǝ à ɗi ama,
“Lang sǝ a nǝ nying sǝm anggo aɓa pǝndǝa?
Ɓǝ̀ a nda Kǝrǝsti ka,
Pura sǝm bwāng,
bangga sǝm.”
Yesu nyesǝia wia ama:
Ən angŋa dǝmbǝa ǝn nanà wun,
sǝ wun ngga,
wu earnǝ mim ɗang.
Aturo mǝnana ǝn nggǝ pea aɓa rǝcandǝa mala Tárram ngga,
à nda à lǝmndǝ ko yan nda mim ngga.
Sǝ wun ngga wu earnǝ mim ɗang,
acemǝnana wu ndaka nzur mem ɗang.
Anzur mem kǝ ok giem;
ǝn surǝia,
sǝ à kǝ kpatam.
Ən nggǝ pea wia yilǝmu mǝnana málá male pà kàm raka,
sǝ à pà nǝ̀ kiɗiki à nǝ̀ ueɓà ɗang.
Kǝɓwa pà nǝ̀ fea a buam ɗang.
Tárram mǝnana pam mia ka kuti koyan ngga nǝ rǝcandǝa.
Kǝɓwa pà nǝ̀ gandǝ ea a rǝì ɗang.
Mim sǝnǝ Tárram ka sǝm nda mwashat.
Amǝ Yahudi pwan atali ɗǝm ama à nǝ̀ ɓukki.
Sǝ Yesu nea wia ama,
“Ən pakkina agir mǝɓoarne pas,
a ɓadǝm wun,
mǝnana Tárram turam ama ɓǝn pea ka.
Nda ace mǝye mwashat aɓalǝia sǝ wu kǝ earce wu nǝ̀ ɓukkiam?”
Pǝlǝa à eari wi ama,
“Pà ace kǝ agir mǝɓoarne mǝnana à pea,
sǝ sǝm earce ama sǝm nǝ̀ ɓukkio ka ɗang.
Nda ace cau ɓǝsǝki Ɓakuli mǝnana a na ka.
We ka,
a nda ɓwamǝpǝnde sǝ a kǝ twal ɓamuro a nda Ɓakuli!”
Yesu earia wia ama:
Pà akàm à gilǝe aɓa Malǝmce Nggurcau ma'wun mbo,
mǝnana Ɓakuli bangŋa ama,
“Wu nda ka aɓakuli” ka re?
Wu sǝlǝna ama cau mǝnana Malǝmce bang ngga makgir pà a rǝì ɗang,
camǝna anggo pà nǝ̀ nggaɗi ɗang.
Sǝ ɓǝa aɓwana mǝno à ak cau mǝno,
à tunǝia ama “aɓakuli” ka,
ace mana sǝ wu twali ama cau ɓǝsǝki Ɓakuli na ǝn na ka,
mǝnana ǝn bang nǝma “Mǝ nda Muna mala Ɓakuli,”
yì mim mǝnana Ɓakuli taram sǝ tasǝam a ɓanza ka?
Wu kǝa earnǝ mim ɗang ɓǝ̀ aturo mǝnana ǝn pakkiyi ka a mala Tárram Ɓakuli na raka.
Sǝ ɓǝ̀ aturo male na ǝn pakkiyi ka,
ɓǝ̀ pà wu nǝ̀ earnǝ mim raka,
wu earnǝ agir-ndali mǝnana ǝn pea ka,
ace mǝnana ɓǝ̀ wu sǝlǝa,
sǝ ɓǝ̀ kpaka wun ama,
Tárram ngga nda a ɓalǝam,
sǝ mim ngga mǝ nda aɓa Tárram.
Nyar ɗǝm ngga,
à ɓariki ama à nǝ̀ bwal Yesu,
kara puri ɓabuia.
O kya yàl a nkaring Mur mala Jodan,
yi pur aban mǝnana Yohana pakkiyi batisǝma kam ata dǝmbe ka.
Akano sǝ kya do.
Aɓwana pas yiu abani,
à kǝ bangŋa a rǝarǝia ama,
“Yohana pak kǝ gir'ndǝlǝki ɗang,
sǝa ma acau mǝnana ne amur man yì ɓwa ka,
à yì pur a mǝsǝcau.”
Pas ata aɓwana mǝnana abanì ka à pà ɓamuria aban Yesu.